Bisedime tregtare me Kinën në Uashington
Sot fillojnë bisedime dyditore për marrëdhëniet tregtare, Pekini shpreson që të ketë rezultate pozitive
Presidenti Donald Trump thotë se Shtetet e Bashkuara nuk kanë hequr dorë nga negociatat për tregtinë me Kinën. Sot zhvillohet ndërkohë një tjetër raund bisedimesh, këtu në Uashington. Përpara zhvillimit të bisedimeve, një zëdhënës i qeverisë kineze tha sot se Pekini shpreson që të ketë rezultate pozitive dhe konstruktive. , deklaroi Gao Feng, zëdhënës i Ministrisë kineze të Tregtisë. Sekretari amerikan i Thesarit, Steve Mnuchin, po organizon dy ditë bisedimesh në Uashington me zyrtarët kinezë, ndër ta edhe Zëvendëskryeministri Liu Hë. Shtëpia e Bardhë thotë se këto takime janë një vazhdimësi e bisedimeve të mbajtura në Pekin dy javë më parë dhe do të fokusohen tek ribalancimi i marrëdhënies dypalëshe ekonomike SHBA – Kinë. Synohet gjithashtu shmangia e një lufte të plotë tregtare pasi SHBA-ja dhe Kina vendosën tarifa në muajin mars. Megjithë retorikën e tij të ashpër ndaj Kinës, shumë ligjvënës janë të habitur nga dëshira e Presidentit Trump për të shpëtuar kompaninë teknologjike kineze ZTE. Drejtori i FBI-së i tha dje një komisioni të Senatit se agjensia e tij është thellësisht e shqetësuar për mundësinë e vendosjes së kompanive kineze, si ZTE, në tregun e telekomunikimeve të Shteteve të Bashkuara. , deklaroi drejtori i FBI-së, Christopher Wray. Zoti Wray gjithashtu tha se nuk është në dijeni që Presidenti Trump të jetë konsultuar me FBI-në për pikëpamjet e tij, përpara se të shkruante në Twitter duke premtuar se do të rikthente vendet e punës që kompania ZTE humbi pasi sanksionet amerikane e detyruan të mbyllte operacionet e saj kryesore. Kompania ZTE u detyrua të mbyllte një nga fabrikat e saj dhe ndalonte operacionet pasi Departamenti amerikan i Tregtisë i ndaloi blerjen e komponentëve për produktet e saj të konsumit. ZTE-ja i ka përdorur këto komponentë për produktet që i shet Iranit dhe Koresë së Veriut, një shkelje e embargos amerikane.